એક તો ટૉમ ક્રૂઝનો બૉયિશ ચાર્મ, તેની મસ્ક્યુલૅરિટી અને મિનિમમ ડાયલૉગ્સ સાથે મૅક્સિમમ પર્ફોર્મન્સ. હા, અમુક સીનમાં તેની ઉંમર દેખાય છે, પરંતુ ટૉમ ક્રૂઝની ચપળતા જોઈને લાગે નહીં કે એ મહાશય ૫૩ વર્ષના છે. જેમ્સ બૉન્ડ જેવા ફીલ્ડ એજન્ટ તરીકે તે એટલોબધો પર્ફેક્ટ લાગે છે કે તેના રોલમાં બીજા કોઈને કલ્પી જ ન શકીએ. માત્ર ધબાધબી કરીને ટેન્શન ઊભું કરવાને બદલે અહીં ડાયલૉગ્સમાં સતત કૉમિક વનલાઇનર્સના ચમકારા આવ્યા કરે છે. સૅમ્પલ : સેનેટના સભ્યો IMF કે ઈથન હન્ટ વિશે કંઈ પણ પૂછે એટલે અભિનેતા જેરેમી રેનર એક જ વાક્ય ઉચ્ચારે, સૉરી સર, સેક્રેટરીની મંજૂરી વિના હું કોઈ કમેન્ટ કરી શકું નહીં. અને આખા હૉલમાં હાસ્યનું મોજું ફરી વળે.